b"\n_START_ARTICLE_\nAlcantarski vintgar\n_START_PARAGRAPH_\nAlcantarski vintgar ali soteska Alcantara (it. Gole d(ell)'Alcantara) je vintgar v dolini reke Alcantare na Siciliji, severozahodno od Taormine, 13 km od ceste 185 proti Francavilla di Sicilia. Velja za sicilsko znamenitost. Vintgar je del botani\xc4\x8dnega in geolo\xc5\xa1kega parka.\n_START_SECTION_\nNastanek\n_START_PARAGRAPH_\nVintgar ni fluvialnega, ampak vulkansko-tektonskega nastanka: ok. 2400 pr. n. \xc5\xa1t. je ob izbruhu ognjenika Moio, najbolj stranskega Etninega kraterja, lava zalila celotno dolino Alcantare ve\xc4\x8d 10 m visoko in reki zadelala strugo; nastalo je jezero, na obmo\xc4\x8dju Sciara Larderia pa je zaradi razli\xc4\x8dno hitrega ohlajanja lave in posedanja zazeval 70 metrov globok, 5 metrov \xc5\xa1irok in 500 metrov dolg podol\xc5\xbeni lom, po katerem so si zajezene vode utrle pot proti morju. Posledica hitrega hlajenja so pravilno, oglato oblikovani bazaltni stebri, ki jih je voda nato zgladila do te mere, da mo\xc4\x8dno odbijajo svetlobo. Podobno naj bi na reko u\xc4\x8dinkovali \xc5\xbee poprej\xc5\xa1nji izbruhi. Vintgar se v spodnjem delu raz\xc5\xa1iri v kanjon, Alcantara pa je ustvarila korita - Gurne."